**Kahden kaverin Tekovasta viidessä vuodessa 80 miljoonan euron liikevaihtoa tekeväksi, valtakunnalliseksi konserniksi**

Vuonna 2018 perustettu Tekova Oy muuttui vuoden 2023 alussa koko valtakunnan käsittäväksi konserniksi. Viidessä vuodessa 80 miljoonan euron liikevaihtoa tekeväksi yhtiöksi kasvaneen Tekovan tavoitteena on konserniuudistuksen myötä vahvistaa asemaansa koko Suomen toimitilamarkkinoilla uusien alueyhtiöiden sekä hankekehitykseen keskittyneen yhtiön myötä. Aluekonttorit sijaitsevat Vantaalla, Tampereella, Jyväskylässä ja Oulussa.

Selkeisiin hallimaisiin toimitilahankkeisiin segmentoitunut Tekova konserni muodostuu vuoden 2023 alusta alkaen emoyhtiö Tekova Oy:stä ja sen alla toimivasta viidestä tytäryhtiöstä. Tytäryhtiöt ovat hankekehitykseen keskittyvä Tekova Development Oy sekä neljä alueyhtiötä: Tekova Etelä-Suomi Oy, Tekova Keski-Suomi Oy, Tekova Länsi-Suomi Oy ja Tekova Pohjois-Suomi Oy. Tekova konsernin toimitusjohtajana jatkaa vuonna 2022 yhtiössä työskentelyn aloittanut **Jaakko Heikkilä**.

*”Konsernimuutoksen ja uusien alueyhtiöiden myötä pystymme vahvistamaan alueellista toimintaamme ympäri Suomen. Samalla muutos mahdollistaa matalamman hierarkian ja avaa paremmat mahdollisuudet avainhenkilöiden sitouttamiseen”* toimitusjohtaja Jaakko Heikkilä toteaa ja jatkaa: *”Yleisestä maailmantilanteesta huolimatta Tekovan viime vuosien kasvu on ollut vahvaa ja näkymät positiivisia. Toki viimeaikainen rakennusalan markkinan hiljentyminen on näkynyt myös meillä ja joitain hankkeita on mennyt jäihin haastavasta rahoitustilanteesta johtuen. Tilauskantamme on kuitenkin noin 60 M€, joka on ajankohtaan ja markkinatilanteeseen nähden varsin hyvä.”*

Konserniuudistuksen yhteydessä Tekova haluaa vahvistaa myös hallitustyöskentelyään. Yhtiön uuteen hallitukseen on nimetty jo aikaisemmin hallituksessa työskennelleiden **Tomi Koivukosken** ja **Asko Myllymäen** lisäksi Taalerin kiinteistöliiketoiminnan johtajana toimiva **Essi Sten**, Lemminkäinen Talo Oy:n toimitusjohtajana takavuosina operoinut **Juha Nurmi** sekä nykyisin muun muassa Berner Capital Oy:n toimitusjohtajana työskentelevä **Mathias Berner**.

*”Hallituksen vahvistamisella Tekova hakee lisäarvoa strategisiin tavoitteisiinsa: siirtyä enenevässä määrin rakennusurakoinnista koko arvoketjun ”kehitä-rakenna-omista” hallitsevaksi toimijaksi. Haluamme jatkossa kehittämisen ja rakentamisen lisäksi myös omistaa lyhytaikaisesti toteuttamiamme tiloja. Tämä mahdollistaisi sen, että pääsemme osalliseksi hankkeiden rakennusaikaiseen arvonnousuun”*: toimitusjohtaja Heikkilä summaa.

Hallituksessa aloittavan Essi Stenin mukaan ”*Tekova on kasvuyhtiö, joka herättää mielenkiintoa. Tekovan kohteet ja etenkin useiden kohteiden portfoliot kiinnostavat kiinteistösijoittajia”.*

Tekova – Tilaa toimia

Konserniuudistuksen yhteydessä Tekovan brändi uudistuu kokonaisuudessaan. Yhtiö haluaa vahvistaa mielikuvaa Tekovasta kotimaisena toimitilabisneksen ammattilaisena. Uusi brändi kuvastaa entistä paremmin Tekovaa ja tekovalaisuutta: mutkattomuutta, aitoutta, urheutta ja tunnollisuutta. Tekovan brändilupaus on olla: Valtakunnan mutkattomin toimitilatoteuttaja, joka auttaa asiakkaitaan menestymään.

Lisätietoja aiheesta antaa.

Tekova Oy

toimitusjohtaja

Jaakko Heikkilä

p. 040 074 2994

www.tekova.fi

**Tekova konserni**

Tekova Oy on valtakunnan mutkattomin toimitilatoteuttaja. Yhtiö on perustettu vuonna 2018 kahden kaveruksen toimesta. Lähtökohtainen ajatus oli työllistää perustajajäsenet muutamilla hankkeilla vuodessa, mutta kysyntä yllätti ja yhtiö onkin kasvanut viidessä vuodessa yli 50 henkilöä työllistäväksi, valtakunnalliseksi konserniksi. Tekova kehittää, rakentaa ja vuokraa kestäviä tiloja. Kohteita ovat erilaiset liike-, toimi-, logistiikka- ja urheilutilat. Tekovan missiona on tehdä mutkattomasti monikäyttöisiä toimitiloja, jotka auttavat asiakkaita menestymään. Yhtiön arvioitu liikevaihto vuonna 2022 on n. 80 miljoonaa euroa.

Me viemme sinut uusiin tiloihin.

Materiaalia uutisen tueksi:

<https://drive.google.com/drive/folders/1ajbcOhgIMgHsGMhbFNBBSQiSGwx7bO9P?usp=sharing>